Gedeelte van N11 wéér gesluit ná ongelukDie N11 by die Kranspoortpas is tans gesluit ná ’n gruongeluk tussen ŉ vragmotor en ŉ BMW. (Foto: Verskaf) Die N11 by die Kranspoortpas naby Middelburg in Mpumalanga is tans gesluit ná ’n gruongeluk Donderdagoggend tussen ŉ vragmotor en ŉ BMW. Moetie Mmusi, woordvoerder by die provinsiale departement vir gemeenskapsveiligheid, het bevestig dat die bestuurder van die BMW in die ongeluk dood is, en dat ŉ ondersoek na die voorval reeds van stapel gestuur is. Mmusi kon nie bevestig hoeveel mense beseer is of wat moontlik tot die ongeluk gelei het nie. Dit is boonop die derde vragmotorongeluk die afgelope week op dié pas. Volgens Mmusi is ŉ vragmotorbestuurder vroeër die week ook tydens ŉ ongeluk op presies dieselfde plek dood. Johan Cross, voorsitter van die huiseienaarsvereniging van Kranspoort-vakansiedorp, sê hy is ongeveer 07:30 van die ongeluk in kennis gestel en gevra om die nooddienste te ontbied. Volgens Cross het ŉ Zambiese vragmotor wat swaelsuur vervoer, vermoedelik afwaarts met die pas beheer verloor en teen ŉ BMW vasgeploeg. Dié voertuig is gevolglik teen die versperrings langs die pad vasgedruk. Swaelsuur is oor ŉ gedeelte van die pad gestort, terwyl groot hoeveelhede suur ook in die waterhulpbronne om dié pas beland het. Inwoners én boere in die omgewing maak van dié water gebruik. Cross sê die onderneming Spill Tech is tans op die toneel om die pad skoon en vir verkeer oop te maak. Hulle sal ook probeer om die suur uit die waterhulpbronne te verwyder. Maroela Media het by verskeie inwoners verneem dat vragmotorongelukke en vragmotors wat die spoedgrens oorskry, ŉ geweldige probleem op dié pad is. Die N11 is glo gereeld weens ongelukke hiér gesluit. “Die vragmotors ry geweldig vinnig hier. Daar is die afgelope week al vier mense in ongelukke dood,” het Cross gesê. Kranspoort-vakansiedorp is in die vallei onderaan die pas geleë, en die pas is inwoners van dié gebied se enigste roete na Middelburg, wat hulle as hoofdorp gebruik. Volgens Cross maak talle vragmotors gebruik van die pas om na Afrika en terug te reis. Die N11 by die Kranspoortpas is tans gesluit ná ’n gruongeluk tussen ŉ vragmotor en ŉ BMW. (Foto: Verskaf) Hy sê diesel, suur en ander gemors beland gedurig tydens ongelukke op dié pad en dan in Kranspoort se kosbare waterhulpbronne. Mmusi het Donderdag aan Maroela Media gesê dat die departement sy monitering op dié pad sal verbeter – onder meer deur verhoogde sigbaarheid van verkeerspolisie. Hy het ook ŉ beroep gedoen op vragmotorbestuurders om versigtig te wees wanneer hulle op dié pad ry en om te alle tye by die spoedgrens te hou. “Ons versoek vragmotorbestuurders ook om stil te hou wanneer hulle moeg is, hoewel moegheid nie ŉ aanvaarbare verskoning vir ongelukke is nie.”